Ordin nr. ....................2026

[bookmark: _Hlk207721821]pentru modificarea și completarea Anexei 2 la Ordinul președintelui Autorității Naționale de Reglementare în Domeniul Energiei nr. 127/2021 

Având în vedere prevederile art. 18 din Regulamentul (UE) 2017/2195 al Comisiei din 23 noiembrie 2017 de stabilire a unei linii directoare privind echilibrarea sistemului de energie electrică,
în temeiul dispozițiilor art. 1 alin. (1) și ale art. 5 alin. (1) lit. c) din Ordonanța de urgență a Guvernului nr. 33/2007 privind organizarea și funcționarea Autorității Naționale de Reglementare în Domeniul Energiei, aprobată cu modificări și completări prin Legea nr. 160/2012, cu modificările și completările ulterioare, 

președintele Autorității Naționale de Reglementare în Domeniul Energiei emite următorul ordin: 

Art. I – Ordinul președintelui Autorității Naționale de Reglementare în Domeniul Energiei nr. 127/2021 pentru aprobarea Regulamentului privind clauzele și condițiile pentru furnizorii de servicii de echilibrare și pentru furnizorii de rezervă de stabilizare a frecvenței și a Regulamentului privind clauzele și condițiile pentru părțile responsabile cu echilibrarea și pentru modificarea și abrogarea unor ordine ale președintelui Autorității Naționale de Reglementare în Domeniul Energiei, publicat în Monitorul Oficial al României, Partea I, nr. 1196 din 17 decembrie 2021, cu modificările și completările ulterioare, se modifică și se completează după cum urmează: 
- Anexa nr. 2 se modifică și se completează astfel:
1. La articolul 47 se introduc două alineate noi, alin. (4) și (5), cu următorul cuprins:
”(4) Garanția financiară minimă constituită în favoarea OTS de către o PRE este de 1 000 000 lei. 
(5) Modificarea valorii garanției prevăzute la alin. (4) se va realiza pe baza propunerii fundamentate de OTS transmise cu minimum 45 de zile lucrătoare înainte de data prevăzută pentru aplicarea noii valori sau cu minimum 30 de zile lucrătoare înainte de data prevăzută pentru aplicarea noii valori în procedura de urgență.”
2. După articolul 55 se introduce un nou articol, articolul 55^1, cu următorul cuprins:
”Articolul 55^1
(1) În situația în care OTS constată că o PRE înregistrează dezechilibre mai mari de 5% pentru 4 ID consecutive în perioada de programare ca urmare a unor poziții contractuale neacoperite prin producție proprie, achiziții pe piețele anterioare sau importuri, OTS:
a) notifică respectiva PRE cu privire la dezechilibrul înregistrat:
b) restricționează respectiva PRE de la transmiterea de notificări ale schimburilor bloc cu alte PRE sau ale importurilor/exporturilor contractate;
c) notifică OPEED cu scopul ca acesta să restricționeze accesul participantului la piață care are constituită respectiva PRE la PZU și PI. 
(2) Aceste măsuri își produc efectele începând cu următorul ID celui în care a fost constatată îndeplinirea condiției de la alin. (1) și durează până la momentul actualizării valorii garanției financiare de către respectiva PRE, dar nu mai târziu decât termenele prevăzute la art. 58 lit. a) pct. ii) și iii).
(3) În momentul în care OTS constată că respectiva PRE a actualizat garanția la valoarea calculată de acesta în baza prevederilor procedurii prevăzute la art. 47, OTS anulează restricționarea accesului respectivei PRE la transmiterea de notificări ale schimburilor bloc cu alte PRE sau ale importurilor/exporturilor contractate și notifică operativ OPEED despre anularea restricționărilor respectivei PRE la piața de echilibrare.”
3. După articolul 122 se introduce un nou articol, articolul 122^1, cu următorul cuprins: 
”Articolul 122^1
(1) Notificările de program transmise de fiecare PRE, intrate în sistemul informatic al pieței de echilibrare și validate conform Secțiunii 4.4. pentru fiecare ID, sunt clasificate în funcție de OD concesionar în zona căruia de regăsește fiecare PRE și sunt transmise automat acestuia.
(2) Detaliile tehnice privind modul de comunicare între OTS și OD al transmiterii fluxului de informații electronice se vor stabili în cadrul unei proceduri operaționale elaborate de OTS în urma unui proces de consultare cu OD. 
(3) OTS elaborează și implementează procedura operațională prevăzută la alin. (2) în termen de 60 zile.”
4. După articolul 127 se introduce un nou articol, articolul 127^1, cu următorul cuprins: 
”Articolul 127^1
Nu sunt permise notificările de program transmise în dezechilibru față de pozițiile contractate.”
Art. II – Operatorii economici din sectorul energiei electrice duc la îndeplinire prevederile prezentului ordin.  
Art. III – Direcțiile de specialitate din cadrul Autorității Naționale de Reglementare în Domeniul Energiei urmăresc respectarea prevederilor prezentului ordin. 
Art. IV – Prezentul ordin se publică în Monitorul Oficial al României, Partea I.


Președintele Autorității Naționale de Reglementare în Domeniul Energiei
George-Sergiu Niculescu

